**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΨΗΦΙΑΚΗΣ ΔΙΑΚΥΒΕΡΝΗΣΗΣ**

**ΥΠΗΡΕΣΙΑ ΣΥΝΤΟΝΙΣΜΟΥ**

**ΓΡΑΦΕΙΟ ΝΟΜΙΚΩΝ ΚΑΙ ΚΟΙΝΟΒΟΥΛΕΥΤΙΚΩΝ**

**ΘΕΜΑΤΩΝ**

**Δ/νση: Φραγκούδη 11 & Αλ. Πάντου**

**Τ.Κ.: 101 63 Καλλιθέα**

**Πληρ.: Α. Κεχαγιόγλου**

**Τηλ.: 210 9098681**

**Email: ke@mindigital.gr**

**ΠΡΟΣ: Τη Βουλή των Ελλήνων**

**Διεύθυνση Κοινοβουλευτικού Ελέγχου**

**Τμήμα Ερωτήσεων & ΑΚΕ**

**ΚΟΙΝ.: Βουλευτή κ. Π. Παρασκευαΐδη**

**Διά της Βουλής των Ελλήνων**

**Θέμα: «Απάντηση στην υπ’ αρ. 639/8.9.2023 Ερώτηση του βουλευτή κ. Π. Παρασκευαΐδη»**

Σε απάντηση της Eρώτησής σας:

Το ζήτημα το οποίο τίθεται με την Ερώτησή σας είναι ιδιαίτερης σημασίας και, ως εκ τούτου,

οφείλει να τύχει ειδικότερης μέριμνας. Η Γενική Γραμματεία Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης είναι κεντρικός φορέας συντονισμού του Έργου εξασφάλισης της πρόσβασης των μόνιμων κατοίκων των Περιοχών Εκτός Τηλεοπτικής Κάλυψης (ΠΕΤΚ) στα προγράμματα των ελληνικών τηλεοπτικών σταθμών ελεύθερης λήψης εθνικής εμβέλειας.

Στο πλαίσιο του Έργου, εκδόθηκε και δημοσιεύτηκε την 19η.5.2021 στην Εφημερίδα της Κυβερνήσεως η υπ’ αριθ. οικ.14177 ΕΞ 14.5.2021 κοινή απόφαση των Υπουργών Ανάπτυξης και Επενδύσεων, Εσωτερικών, Ψηφιακής Διακυβέρνησης, Επικρατείας και Υφυπουργού στον Πρωθυπουργό (Β΄ 2066), όπως ισχύει. Σύμφωνα με τα Παραρτήματα Α΄ και Β΄ του ν. 4563/2018, όπως ισχύουν, ο οικισμός Πλωμάρι του Δήμου Μυτιλήνης, καθώς και οι οικισμοί Αγία Βαρβάρα, Άγιος Ισίδωρος, Αμπέλια, Ευαγγελίστρια, Κάτω Χωρίον, Μεγαλοχώρι, Μελίντα, Μέσουνα, Παλαιοχώρι. Παραλία Δρότας, Πλαγιά και Τρύγονας της Δημοτικής Ενότητας Πλωμαρίου είναι ενταγμένοι στις Περιοχές Εκτός Τηλεοπτικής Κάλυψης (ΠΕΤΚ) του ν. 4563/2018 (Α΄ 169).

Οι μόνιμοι κάτοικοι των περιοχών που διατηρούν κύρια, μόνιμη και πραγματική κατοικία σε μία από τις παραπάνω ΠΕΤΚ δύνανται να υποβάλλουν αιτήματα για την πρόσβασή τους στους ελληνικούς τηλεοπτικούς σταθμούς ελεύθερης λήψης εθνικής εμβέλειας είτε ψηφιακά μέσω της ιστοσελίδας https://white-areas.gov.gr/ είτε μέσω των Κέντρων Εξυπηρέτησης Πολιτών (ΚΕΠ) του Δήμου Μυτιλήνης κατά τις περιόδους υποβολής αιτήσεων. Οι δικαιούχοι του Έργου μπορούν να επιλέξουν είτε την τεχνολογία επίγειας ψηφιακής ευρυεκπομπής (πάροχος DIGEA A.E.) είτε την τεχνολογία δορυφορικής ευρυεκπομπής (πάροχος COSMOTE Α.Ε.).

Για την ένταξη νέων περιοχών στο Έργο «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας», υποβάλλονται αιτήματα από τους Δήμους προς τη Γενική Γραμματεία Τηλεπικοινωνιών και Ταχυδρομείων, τα οποία αξιολογούνται σύμφωνα με τα οριζόμενα στο άρθρο 15 της υπ’ αριθ. οικ.14177 ΕΞ 14.5.2021 κοινής απόφασης των Υπουργών Ανάπτυξης και Επενδύσεων, Εσωτερικών, Ψηφιακής Διακυβέρνησης, Επικρατείας και Υφυπουργού στον Πρωθυπουργό (Β΄ 2066).

Επιπρόσθετα, για την πληρέστερη κάλυψη των τηλεοπτικά μη καλυπτόμενων περιοχών, βάσει του άρ. 108 του ν. 4915/2022 (Α΄ 63), υπάρχει πρόβλεψη για δυνατότητα χρηματοδότησης των Οργανισμών Τοπικής Αυτοδιοίκησης (Ο.Τ.Α.) για την εγκατάσταση και λειτουργία Σταθμών Συμπληρωματικής Κάλυψης (Σ.Σ.Κ.), οι οποίοι εγκαθίστανται με σκοπό την εξυπηρέτηση των αναγκών τηλεοπτικής κάλυψης του τοπικού πληθυσμού, εντός των διοικητικών τους ορίων, που δεν εξυπηρετείται από τα αδειοδοτημένα δίκτυα επίγειας ψηφιακής ευρυεκπομπής.

Σε κάθε περίπτωση, το Υπουργείο Ψηφιακής Διακυβέρνησης, αντιλαμβανόμενο και την ειδικότερη εθνική σημασία του ζητήματος, επεξεργάζεται ήδη περαιτέρω δράσεις για την εν γένει κάλυψη των αναγκών επικοινωνίας, σήματος και ψηφιακής πρόσβασης των ακριτικών περιοχών, περιλαμβανομένης και της Λέσβου.

**Ο ΥΦΥΠΟΥΡΓΟΣ**

**ΨΗΦΙΑΚΗΣ ΔΙΑΚΥΒΕΡΝΗΣΗΣ**

**ΚΩΝΣΤΑΝΤΙΝΟΣ ΚΥΡΑΝΑΚΗΣ**

Αρ. σελ. απάντησης: (2)

Αρ. συνημμένων σελίδων: (0)

Συνολικός αριθμός σελίδων: (2)